**กสอ. ร่วมกับ เด็นโซ่ และบริษัท โทโยฯ เดินหน้าพัฒนา SMEs ไปสู่อุตสาหกรรม 4.0 ด้วย "3 Stage Rocket"**

กรุงเทพฯ : 3 ธันวาคม 2561 นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม ให้เกียรติเป็นประธานเปิดสัมมนาเรื่อง “การสร้างความรู้และความเข้าใจในการดำเนินกิจกรรม 3 Stage Rocket” โดยมี Dr.Fumio Kojima ผู้บริหาร บริษัท เด็นโซ่ (ประเทศไทย) จำกัด และ Mr.watanabe Yuichi ผู้บริหาร บริษัท โทโย บิสซิเนส เอ็นจีเนียริ่ง คอร์ปอเรชั่น จำกัด รวมทั้งผู้บริหารกรมส่งเสริมอุตสาหกรรมเข้าร่วมกิจกรรมฯ โดยมี นายวาที พีระวรานุพงศ์ ผู้อำนวยการกองพัฒนาดิจิทัลอุตสาหกรรม กล่าวรายงาน ณ ห้องประชุม 401 ชั้น 4 อาคาร กน.กสอ. ซอยตรีมิตร กล้วยน้ำไท กรุงเทพฯ

สืบเนื่องจากความร่วมมือด้าน Connected Industries ระหว่างไทยและญี่ปุ่น ซึ่งได้มีการนำเสนอเครื่องมือสำหรับพัฒนา SMEs ไปสู่เทคโนโลยีอุตสาหกรรม 4.0 ที่เรียกว่า Three Stage Rocket Approach เปรียบดังจรวด 3 ลูก ที่ช่วย SMEs ของประเทศไทยในการปรับเปลี่ยนกระบวนการผลิตไปสู่ระบบอัตโนมัติ โดยมีแนวทางการดำเนินการ ดังนี้

1. การทำข้อมูลเครื่องจักร ให้เป็นดิจิทัล (Visualize Machine) คือการนำข้อมูลจากเครื่องจักรมาใช้วิเคราะห์ปรับปรุงกระบวนการผลิต

2. การทำข้อมูลของคน ให้เป็นดิจิทัล (Visualize Craftsman Ship) คือการนำข้อมูลการเคลื่อนไหวของคนมาวิเคราะห์หาการเคลื่อนที่ที่เหมาะสมและมีประสิทธิภาพมากที่สุด

3. การนำระบบอัตโนมัติแบบ Lean มาใช้ในสายการผลิต (Lean Automation) แบบคุ้มค่าและเหมาะสม

ซึ่ง Three Stage Rocket Approach เป็นหนึ่งในหลายกิจกรรมที่รัฐบาลญี่ปุ่นให้การสนับสนุนไทยในการขับเคลื่อนไปสู่ประเทศไทย 4.0 ทั้งนี้ กระทรวงอุตสาหกรรม โดยกรมส่งเสริมอุตสาหกรรม ได้มีการขยายผลการดำเนินงานไปสู่ภูมิภาคทั่วประเทศ และมีสถานประกอบการที่สนใจเข้าร่วมโครงการ จำนวนมากกว่า 400 สถานประกอบการ เพื่อเป็นการสร้างความรู้ความเข้าใจในการดำเนินกิจกรรม 3 Stage Rocket ให้ไปในทิศทางเดียวกันระหว่างผู้บริหารกรมส่งเสริมอุตสาหกรรม ที่ปรึกษาผู้รับผิดชอบโครงการ และคณะกรรมการตรวจการจ้างที่ปรึกษา ในการนี้ กองพัฒนาดิจิทัลอุตสาหกรรม กสอ. จึงได้จัดการสัมมนาฯ ดังกล่าวขึ้น โดยได้รับความร่วมมือจาก บริษัท เด็นโซ่ (ประเทศไทย) จำกัด และบริษัท โทโย บิสซิเนส เอ็นจีเนียริ่ง คอร์ปอเรชั่น จำกัด ให้การสนับสนุนในการถ่ายทอดองค์ความรู้นวัตกรรมและเทคโนโลยีต่าง ๆ เพื่อนำไปต่อยอดในการพัฒนาสถานประกอบการ โดยการเพิ่มผลิตภาพการผลิต การลดของเสีย และการลดต้นทุน อันจะนำไปสู่การเพิ่มรายได้แก่สถานประกอบการต่อไป## PRDIP (กลุ่มประชาสัมพันธ์ สำนักงานเลขานุการกรม) รายงาน / ภาพข่าว